**Gyakran ismételt kérdések**

**Mikortól lehet a pályázatot benyújtani és mi a pályázat benyújtásának határideje?**

A pályázatok benyújtásának kezdő időpontja és végső határideje minden alprogramban megegyezik a Pályázati kiírások 5. pontja szerint.

A pályázatok 2025. április 04. napjától nyújthatók be.

A pályázatok benyújtásának (elektronikus felületen történő véglegesítésének) végső határideje 2025. május 05. 16:5959.

**Mikor van a pályázatok megvalósítási időszaka és a pénzügyi teljesítés határideje?** (Pályázati kiírás 5. pontja)

ROMA-NEMZ-CISZ-25 és ROMA-NEMZ-PED-25 pályázatok esetében:

* megvalósítási időszak: 2025.01.01-2025.12.31.
* pénzügyi teljesítés határideje:
	+ CISZ esetén 2026.01.31.,
	+ PED esetén a program megvalósítását követő 30. nap, de legkésőbb 2026.01.31.

ROMA-NEMZ-KUL-25 és ROMA-NEMZ-TAB-25 pályázatok esetében:

* megvalósítási időszak: 2025.01.01-2025.10.31.
* pénzügyi teljesítés határideje: a program megvalósítását követő 30. nap, de legkésőbb 2025.11.30.

**Mi a támogatás elszámolásának határideje?**

A Pályázati kiírások 14. pontja szerint:

* ROMA-NEMZ-KUL-25 és ROMA-NEMZ-TAB-25 kategóriák esetén: a vállalt program megvalósítását követő 60 napon belül, de legkésőbb 2025. december 31. napjáig;
* ROMA-NEMZ-CISZ-25 kategória esetén: legkésőbb 2026. március 03. napjáig;
* ROMA-NEMZ-PED-25 kategória esetén: a vállalt program megvalósítását követő 60 napon belül, de legkésőbb 2026. március 03. napjáig.

**Kik nyújthatnak be pályázatot?**

A pályázat benyújtására jogosultak körét minden esetben a Pályázati kiírás (továbbiakban: Pályázati kiírás) 4. pontja tartalmazza.

**Eszközbeszerzésre irányulhat-e pályázat?**

Jelen roma nemzetiségi pályázati kiírásokban nincs erre lehetőség.

**A pályázatok benyújtása hogyan történik?**

A Pályázati kiírás 8. pontja tartalmazza a pályázatok benyújtásának módját.

Pályázatot kizárólag elektronikusan az Elektronikus Pályázatkezelési és Együttműködési Rendszerben (a továbbiakban: EPER) lehet benyújtani, magyar nyelven. A pályázat elektronikus benyújtásának egyes lépéseit a felhasználói kézikönyvben leírtak szerint kell elvégezni.

Egy pályázó kizárólag egy pályázatot nyújthat be jelen Pályázati kiírás keretében. A pályázat benyújtásának részletes leírását és a kötelezően csatolandó dokumentumokat az Útmutató 3. pontja tartalmazza.

Civil szervezet esetén a pályázatokhoz az alábbi dokumentumok a [www.birosag.hu](http://www.birosag.hu) oldalra való feltöltése, illetve annak igazolása szükséges:

a) utolsó két lezárt üzleti évről - 2023. és 2024. - szóló számviteli beszámoló;

b) ezen beszámolók letétbehelyezéséről szóló igazolás.

A fenti a) pont esetén a benyújtás módja: [www.birosag.hu](http://www.birosag.hu) oldalon, a b) pont esetén az EPER-ben a „Kötelező mellékletek” lapfülön levő fájlcsatolón keresztül.

**Mit jelent és mikor köthető Együttműködési megállapodás a roma nemzetiségi pályázatok esetében?**

A Roma nemzetiségi kulturális kezdeményezések ROMA-NEMZ-KUL-25 kódú Pályázati kiírás 8. pontja szerint:

*„Több pályázó ugyanazon pályázat részfeladatának megvalósítására nem nyújthat be pályázatot jelen Pályázati kiírás keretében. Kivételt képez, amennyiben több szervezet együttműködési megállapodást köt nagyobb volumenű roma kulturális program megvalósítására.„*

*„Ebben az esetben az együttműködési megállapodásban rögzíteni szükséges, hogy mely pályázó nyújtja be a pályázatot, illetve később a támogatói okirat kiállításához szükséges dokumentumokat, a módosítási kérelmet és az elszámolást. Ezen pályázat keretében a megvalósítók egyetemleges felelősséggel tartoznak a megvalósításért és az elszámolás benyújtásáért.”*

Azon szervezetek, amelyek együttműködési megállapodás alapján vesznek részt a program megvalósításában, önállóan a ROMA-NEMZ-KUL-25 pályázati kategóriára nem nyújthatnak be pályázatot.

**Mely dokumentumok csatolása szükséges a pályázatok benyújtásához?**

A csatolandó dokumentumok a Pályázati útmutató 3. pontjának 14) alpontjában található táblázatban kerültek részletezésre.

A Támogatói okirat kiállításához szükséges dokumentumokat már a Pályázat benyújtása során szükséges felcsatolni a pályázati felületen, ez alól kivételt képeznek a papír alapon benyújtandó dokumentumok köre: a 3. számú melléklet Felhatalmazó levél és az aláírási minta/címpéldány.

**Mely dokumentumok nyújthatók be hiánypótlás keretében?**

A pályázat benyújtása során előírt dokumentumok hiánypótlás keretében benyújthatók, amennyiben a pályázat véglegesítése, benyújtása időpontjában nem áll rendelkezésre.

A 2024. évi számviteli beszámoló amennyiben nem még nem készült el, a [www.birosag.hu](http://www.birosag.hu) felületen még nem került feltöltésre, úgy nyilatkozat feltölthető az EPER felületen fentiekről, ugyanis annak elkészítési és feltöltési határideje 2025. május 31.

**Mely esetekben és milyen határidő mellett van lehetőség hiánypótlásra?**

* **a befogadott pályázat ellenőrzését követően** az EPER rendszeren keresztül a TEF által küldött hiánypótlási felhívás kiküldését követő 7 napon belül (Pályázati útmutató 5. pont);
* a támogatói döntést követő támogatói okirat kibocsátása előtt végzett **szerződéskötési dokumentumok ellenőrzését követően** az EPER rendszeren keresztül a TEF által küldött hiánypótlási felhívás kiküldését követő 8 napon belül (Pályázati útmutató 7. pont);
* **a megvalósítást követően benyújtandó beszámoló** hiányossága/i, valamint esetlegesen a Támogatói okiratban megállapított határidőben be nem nyújtott beszámoló esetén az EPER rendszeren keresztül a TEF által küldött 1. hiánypótlási felhívás kiküldését követő 20 napon belül, majd szükség esetén a 2. hiánypótlási felhívás kiküldését követő további 15 napon belül (Pályázati útmutató 11. pont).

**Hogyan történik a Regisztrációs nyilatkozat benyújtása?**

Előző évektől eltérően kizárólag elektronikus úton szükséges benyújtani a Regisztrációs nyilatkozatot. A Pályázati útmutató 3. pontjának b) 2) alpontja kimondja, hogy a regisztrált pályázó köteles a TEF-nek megküldeni az EPER-ből kinyomtatható „Regisztrációs Nyilatkozat”-nak a szervezet képviselője által cégszerűen aláírt példányát a palyazat@tef.gov.hu email címre a szükséges mellékletekkel együtt.

A benyújtott dokumentumok ellenőrzését követően a regisztrációs nyilatkozat jóváhagyásra kerül. A regisztrációs adatokban történő változás esetén 8 (nyolc) napon belül új regisztrációs nyilatkozatot szükséges benyújtani a fentiek szerint.

**A Regisztrációs nyilatkozat jóváhagyására 60 nap áll rendelkezésre**, amennyiben nem kerül jóváhagyásra 60 nap elteltével, azt követően ismét az eredeti adatok láthatók a Pályázó adatainál, az új adatok átvezetéséhez új regisztrációs nyilatkozat kiállítása szükséges. Ennek érdekében feltétlenül szükséges, hogy az aláírt regisztrációs nyilatkozatot a mellékletekkel egyetemben a TEF részére megküldjék fenti e-mail címre, **postai úton való megküldése nem szükséges.**

**Milyen adatváltozás esetén szükséges Regisztrációs adatlap módosítás benyújtása?**

A Pályázó az EPER felületen a Partner adatoknál megadott adatok változása esetén, például: Szervezet neve, képviselő, kapcsolattartók neve és elérhetősége, székhely, levelezési cím, bankszámlaszám, stb. esetén.

**Hogyan történik a Regisztrációs díj befizetése?**

A TEF 10032000-00359191-00000000 intézményi számlaszámára történő átutalással szükséges a regisztrációs díjat befizetni a Pályázati útmutató 3. pontjának b) 3) alpontja szerint. A pályázatok benyújtása során, a pályázat benyújtási határidejéig a pályázónak egyszeri regisztrációs díjat kell megfizetnie, amelynek összege 3 000 Ft. A befizetést a pályázat benyújtásakor igazolni kell. A regisztrációs díj határidőre történő meg nem fizetése a pályázat érvénytelenségét vonja maga után.

Abban az esetben is csak egyszer szükséges megfizetni a regisztrációs díj összegét, ha a pályázó a ROMA-NEMZ-25 pályázatok közül, annak több Pályázati kiírására is nyújt be pályázatot.

**Alábbi esetekben nem áll módunkban a befizetéseket elfogadni:**

* magánszemély részéről teljesített befizetést,
* más szervezet számlájáról történő befizetést,
* csekken történő befizetést.

Ezen befizetések visszautalásra kerülnek, a befizetésnek mindenképpen a pályázó szervezet számlaszámáról szükséges megtörténnie.

**Kísérők száma táborozásnál milyen feltételekhez kötött?**

**Minden megkezdett 8-10 fő tanulóra maximum 1 fő kísérő biztosítható, számolható el**, mely a ROMA-NEMZ-TAB-25 Pályázati kiírás 3. pontjában található.

**Napközis tábor esetén a tábor helyszíne lehet-e a civil szervezet székhelye?**

A tábor helyszíne nem lehet a szervezet vezetőjének vagy hozzátartozójának, továbbá a pályázatíró tulajdonában álló, illetve lakóhelyeként szolgáló ingatlan. Amennyiben az ingatlanban életvitelszerű lakhatás nem áll fenn, úgy a szervezet székhelye is szolgálhat a tábor helyszíneként.

**A tábor megvalósítható-e tanítási szünetben?**

A Pályázati kiírás 5. pontja értelmében a megvalósítási időszak legvégső határideje 2025. október 31., így az őszi szünetben megvalósítható, míg a téli szünetben nem valósítható meg a tábor.

**Külföldre lehet-e tábort szervezni?**

Nem, csak Magyarországon valósulhat meg tábor.

**Mikor és hogyan szükséges az árajánlatot feltölteni?**

A Pályázati útmutató 3. c) pontjának 7) és 14) alpontja szerint az igényelt támogatási összeg alapjául szolgáló árajánlatot **kizárólag döntést követően szükséges feltölteni** az elnyert támogatás költségvetési soraihoz.

**Amennyiben a pályázat benyújtása során árajánlatot nem tölt fel**, úgy a költségvetés lapfülön a „Tétel részletezése” oszlopban **kérjük megjelölni a szolgáltatást nyújtó, árut értékesítő személyt/szervezetet,** a szervezet **adószámát**, továbbá a megrendelni kívánt **szolgáltatást, árut**. Amennyiben mégsem az árajánlatot nyújtótól veszik igénybe a szolgáltatást, vagy vásárolnák meg a terméket, úgy mindenképpen **módosítási kérelem benyújtása válik szükségessé**.

**A pályázatírás költsége elszámolható-e?**

Igen, a pályázatírás költsége valamennyi Pályázati kiírás 7.2. pontjában található - elszámolható költségeket tartalmazó - táblázatban foglaltaknak megfelelően elszámolható 50 000 Ft összegben pályázatonként.

**A nemzetiségi tábor esetén mennyi az elnyerhető támogatás összege?**

A nemzetiségi tábor pályázat esetén eltérő az elnyerhető támogatás összege a napközis, -és bentlakásos táborok esetében:

* a Pályázati kiírás 3.2. pontja alapján napközis tábor esetén az alsó határ 500.000 Ft, a felső határ 1.500.000 Ft, az igényelhető összeg maximum 30 000 Ft/fő.
* a 3.3. pont szerint bentlakásos tábor esetén az alsó határ 600.000 Ft, a felső határ 2.000.000 Ft, az igényelhető összeg maximum 60 000 Ft/fő.

Az elnyert támogatás felhasználása során az alábbi feltételeket biztosítani szükséges:

* A BM a támogatást az igényeltnél alacsonyabb összegben is megállapíthatja. Amennyiben a megítélt támogatás összege a nyertes pályázó által igényelt összegnél kevesebb, a nyertes pályázó a benyújtott költségterv módosítására köteles.
* A táborban résztvevő tanulók száma ez esetben sem csökkenhet 10 (tíz) fő alá, illetve
* a bentlakásos tábor napjainak száma 4 (négy), a napközis tábor napjainak száma 5 (öt) egymást követő nap alá.
* Minden megkezdett 8 -10 fő tanulóra maximum 1 (egy) fő kísérő.

**A táboroztatott tanulók tanulói jogviszonyának igazolása hogyan történhet?**

A Pályázati útmutató „szakmai beszámoló” bekezdésen belül a 31. oldalon található a tanulói jogviszony igazolása, mely szerint az kizárólag az alábbiak szerint történhet:

* a tanulók diákigazolványának hitelesített másolata;
* az oktatási intézmény által kiállított igazolás arról, hogy a táborban résztvevő tanulók (névsor születési dátummal) az intézmény diákjai.

**Amennyiben nem elegendő a megítélt támogatási összeg, módosítható-e a tábor jellege?**

Nem, a tábor jellege nem módosítható. A tervezett gyermekek létszáma tekintetében van módosítási lehetőség módosítási kérelem benyújtásával.

**Elszámolható-e a belépőjegy és milyen módon?**

Igen, a ROMA-NEMZ-TAB-25 Pályázati kiírás 7.2. pont A8 - Rendezvények költségei keretén belül elszámolható.

**Bentlakásos tábor esetében, amennyiben az ebéd előállítása helyben történik, elszámolható-e költségként?**

Igen, az Étkezés költségsoron. Ebben az esetben az ebédhez szükséges alapanyagokról szükséges számlát csatolni az elszámoláshoz.

**A kulturális program esetén az elnyert támogatás felhasználása során milyen feltételeket szükséges biztosítani?**

A Pályázati kiírás 6. pontja értelmében: „*A támogatás nem használható fel: falunapok, gyereknapok megrendezésére, a támogatás tárgya kifejezetten a roma kultúrát bemutató kulturális esemény kell, hogy legyen, amely megfelel a fenti követelményeknek. Nem támogatható önmagában a gasztrokultúra bemutatása, csak kizárólag mint kísérő esemény.*

*A megvalósítandó program tekintetében (már a pályázat benyújtásakor) kötelező megadni a résztvevők tervezett számát, mely bírálati szempont.* ***A résztvevők száma döntést követően maximum 20 %-kal csökkenthető.”***

**A szervezet vezetője résztvevőként, előadóként kaphat-e díjazást a pályázatok megvalósítása során?**

Igen, a Pályázati útmutató 4. pontja szerint a nyertes pályázó hivatalos képviselője, vagy az általa képviselt más civil, vagy gazdasági szervezet részére, amennyiben részt vesz a pályázat megvalósításában – jogcímtől függetlenül – a támogatás terhére nyújtott kifizetések összesen nem haladhatják meg:

* a 200 000 Ft-ot a ROMA-NEMZ-PED-25 és ROMA-NEMZ-CISZ-25 pályázatokban,
* a 100 000 Ft-ot a ROMA-NEMZ-TAB-25 pályázatban.

A ROMA-NEMZ-KUL-25 pályázatban a nyertes pályázó hivatalos képviselője, vagy az általa képviselt más önkormányzat, civil, vagy gazdasági szervezet, illetve a pályázat megvalósításába közreműködőként bevont szervezet részére – jogcímtől függetlenül – a támogatás terhére nyújtott kifizetések nem számolhatók el.

**A számla elszámolásánál milyen feltételek megléte szükséges?**

A Pályázati útmutató 11. pont a) alpontja kimondja, hogy a pénzügyi elszámolás formai kellékeinek biztosításán túl kizárólag az alábbi feltételeknek megfelelő számla számolható el rendezvény, esemény, tábor esetén:

* + a számla teljesítési dátuma megegyezik a program időpontjával
	+ a számla kiállítása (a korábbitól eltérően) 30 nappal keletkezhet a program előtt, illetve a program megvalósítását követően
	+ a számla kiegyenlítését a program megvalósítását követő 30 napon belül szükséges teljesíteni (kifizetni).

**A fotódokumentáció, fotók időbélyegzővel történő ellátása milyen módon történhet?**

A Pályázati útmutató „szakmai beszámoló” bekezdésen belül a 30. oldalon található az a kötelező formai elem, mely szerint „az időbélyegző a csatolt fotókra kötelező (ingyenes applikáció letöltésével elkészíthető)”.

Az időbélyegzővel ellátott fotódokumentáció készítéséhez szíves tájékoztatásul megküldjük az alábbi ingyenes mobil telefon applikációk elérhetőségét Android és iOS rendszerekre:

App neve: Timestamp Camera

ios: https://apps.apple.com/us/app/timestamp-camera-basic/id840110184

android: <https://play.google.com/store/apps/details?id=com.jeyluta.timestampcamerafree>

Az alkalmazás használatával a dátum/ idő, GPS hely adat is automatikusan kerül a készített fotókra, videókra.

**Amennyiben további kérdés merül fel, kihez fordulhatok?**

Az alább felsorolt témaköröket érintő egyéb kérdésekben kollégáink adnak felvilágosítást:

**Ügyfélszolgálat:**

* + palyazat@tef.gov.hu, tamogatasiranyitas@tef.gov.hu
	+ 06-1-896-9536, 06-1-896-9540.

Pályázat beadásával kapcsolatos kérdések esetén a **Pályázatkezelési Osztály** munkatársai:

* + palyazat@tef.gov.hu
	+ 06-1-896-9531, 06-1-896-9510, 06-1-896-9521, 06-1-896-9503.

Támogatói okirattal, kiutalással kapcsolatos kérdések esetén a **Támogatáskezelési és Módszertani Osztály** munkatársai:

* + tamogatasiranyitas@tef.gov.hu
	+ 06-1-896-9517, 06-1-896-9504, 06-1-896-9543, 06-1-896-9523, 06-1-896-9500.

Elszámolással kapcsolatos kérdések esetén az **Elszámolási és Monitoring Osztály** munkatársai:

* + elszamolas@tef.gov.hu
	+ 06-1-896-9524, 06-1-896-9525, 06-1-896-9501, 06-1-896-9518, 06-1-896-9529.

Készült: Budapest, 2025. április 25.